ราคาทองคำ18ส.ค. พุ่ง600บาท!
ราคาทองคำในประเทศวันที่ 18 ส.ค.63 ปรับเพิ่มขึ้น 600 บาท ขณะที่ดัชนีหุ้นไทยคาดแกว่งตัวอิงแดนลบเนื่องจากยังไม่มีปัจจัยใหม่เข้ามา
18 ส.ค. 2563

เมื่อวันที่ 18 ส.ค.63 สมาคมค้าทองคำรายงานราคาทองคำในประเทศปรับเพิ่มขึ้น 600 บาท ทองแท่งรับซื้อ 29,250 บาท ขายออก 29,350 บาท ทองรูปพรรณรับซื้อ 28,728.20 บาท ขายออก 29,850 บาท
ขณะที่นักวิเคราะห์คาดดัชนีหุ้นไทยช่วงเช้านี้จะแกว่งตัวอิงแดนลบ เนื่องจากยังไม่มีปัจจัยใหม่ในตลาด
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะแกว่งตัวอิงแดนลบ เนื่องจากตลาดไม่มีปัจจัยใหม่เข้ามา ขณะเดียวกันก็มีแต่ปัจจัยถ่วงจากสถานการณ์ความขัดแย้งระหว่างสหรัฐฯ และจีน ในเรื่องที่สหรัฐฯได้เพิ่มการยกระดับการแบนบริษัทหัวเว่ย เทคโนโลยี่ และสถานการณ์การแพร่ระบาดไวรัสโควิด-19 ในเกาหลีใต้ก็มีจำนวนผู้ติดเชื้อเพิ่มขึ้น
นอกจากนี้ ปัจจัยการเมืองในประเทศจะต้องจับตาอย่างใกล้ชิด เพราะถ้ามีการยกระดับขึ้นเรื่อย ๆ สถานการณ์ก็อาจจะไม่ดี ซึ่งเป็นความเสี่ยงที่ต้องระวัง เพราะเปราะบาง ดังนั้น ตอนนี้มีแต่ข่าวลบมากกว่าบวก ทำให้ตลาดอยู่ในสถานะคนยังไม่กล้าซื้อ อีกทั้งสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ ก็ได้ปรับลดประมาณการอัตราการขยายตัวทางเศรษฐกิจ (GDP) ของไทยในปีนี้เป็น -7.5%
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบคละกัน ขึ้นอยู่กับปัจจัยเฉพาะตัวของแต่ละตลาดเอง พร้อมให้ติดตามรายงานการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 19 ส.ค.นี้ และติดตามดัชนีผู้จัดการฝ่ายจัดซื้อ (PMI) ภาคการผลิต และภาคบริการของทั่วโลก
พร้อมให้แนวรับ 1,311-1,303 จุด ส่วนแนวต้าน 1,330-1,338 จุด